FINSKA I ESTONIJA

Kada je naša škola prošla na EU natječaju Erasmus + KA1, ostvario se moj dugo sanjani san – vidjeti uživo neke od najboljih europskih obrazovnih sustava – finski i estonski.

 U projektu „**Internacionalizacija i digitalizacija za unapređenje konkurentnosti škole**  cilj našega školskog tima bio je internacionalizirati kurikulum i školske projekte, uvesti tehnologiju u učenje i poučavanje te poboljšati organizaciju rada škole i menadžerske vještine.

Prijavila sam se kao ravnateljica na seminar „Best Praktice Benchmarking“ u organizaciji firme Euneos koja već punih 20 godina organizira edukacije nastavnika. Cilj seminara bio je polaznicima pokazati kako se u finskim i estonskim školama provode inovacije i promjene u kurikulumu, kako se izrađuju planovi školske politike i unaprjeđuje kultura škole.

Pet dana seminara proveli smo u školama okruga Vantaa, dvadesetak kilometara od Helsinkija, te dva dana u Tallinu u Estoniji. Osim plenarnih predavanja o finskom obrazovnom sustavu, kurikulumu i organizaciji rada u školama, obišli smo i hospitirali na nastavi u nižoj, srednjoj i višoj osnovnoj školi, te gimnaziji i strukovnoj školi. U Tallinu smo boravili u osnovnoj i srednjoj školi i obišli Edukacijski fakultet na Tallinskom sveučilištu.

Bilo je to nezaboravno iskustvo koje mi je omogućilo da sada barem donekle razumijem uspjehe njihovih učenika i učitelja.

Finci su svoj prvi kurikulum donijeli 1970.godine na 8 stranica teksta, a 2004. donijeli su 4. kurikulum koji ih je vinuo u sam vrh najuspješnijih obrazovnih zemalja prema PISA istraživanjima. Mnogi su se pitali zašto nakon takvih uspjeha donose i novi, 5.kurikulum koji se počeo primjenjivati u kolovozu 2016. i to na preko tisuću stranica!

Odgovor je jednostavan - bili su svjesni da se svijet rada toliko brzo i neminovno mijenja da se već sada oko 25% učenika ne može zaposliti u zanimanjima za koje su se školovali. Osim toga mijenja se sve oko nas – klima, ekonomija, globalizacija i nove tehnologije, a sve to traži i promjenu kompetencija čovjeka 21.stoljeća. Odgovore na te promjene mora dati obrazovanje mladih, koje će od njih stvoriti humana ljudska bića i građane svijeta. Iako ne znamo koja će zanimanja tražiti svijet rada za nekih dvadesetak godina, shvatili su da učenike trebamo na te promjene pripremiti poučavanjem kompetencija, a ne nepotrebnih činjenica.

Svatko tko dođe u Finsku ne može se ne zapitati – zašto su njihovi učenici tako uspješni?

Nekoliko je odgovora.

Na prvom mjestu – država i vlada shvaćaju važnost obrazovanja i daju mu neprikosnovenu, stvarnu, a ne formalnu podršku. Drugo- već godinama najbolji mladi maturanti žele postati učitelji pa je i selekcija u učiteljska zvanja vrlo stroga ( 5 – 7 % najboljih). Finska je također uspjela organizirati izuzetno kvalitetno obrazovanje učitelja - na sveučilištima poučavaju najeminentniji profesori. Nakon pet godina fakulteta provode još jednu godinu u ustanovi u kojoj se konkretno pripremaju za posao u razredu, a ukoliko žele postati učitelji za učenike s teškoćama u razvoju to podrazumijeva još dvije godine školovanja. Kontinuirano stručno usavršavanje učitelja obvezno je i vrlo kvalitetno. Zahvaljujući takvom obrazovanju, učitelji su u svom radu potpuno neovisni tako da u Finskoj ne postoji prosvjetna inspekcija, a ravnatelji i stručni suradnici ne kontroliraju izvođenje nastave.

Učitelji su izuzetno motivirani za rad tako da za njih biti učitelj nije posao nego životni projekt!

Nakon ekonomske krize, koja je i njih pogodila, došlo je do smanjenja proračuna i za obrazovanje. Finska je odgovorila paradoksom „manje je više“ tako da su s relativno malim budžetom i dalje stvarali novo okruženje za učenje.

Obrazovanje, udžbenici i prehrana učenika su besplatni, a sve su škole državne. Finska se ponosi postignućem da se vodi briga o svakom pojedincu pa onda ne čude i rezultati koji su gotovo jednaki u cijeloj državi, kako na dalekom sjeveru, tako i u samom Helsinkiju. Učenik je uvijek u centru obrazovnog procesa pa je frontalna nastava svedena na minimum. xxxxxxPodatak da u Finskoj nema domaćih zadaća nije istinit, ali su zadaće svakako manje po količini nego kod nas.

Okvirni kurikulum je isti u cijeloj zemlji, a svaka škola određuje svoje strateške ciljeve i u skladu s tim organizira nastavu i uvodi inovacije. Nastava se sve više digitalizira, a učitelji su dobro educirani u korištenju tehnologije mnoštvom edukativnih i didaktičkih materijala. Uvodi se i robotika kao nastavni predmet.

 Također nije istinita informacija da se u Finskoj ukidaju predmeti, pogotovo ne u osnovnoj školi. Na višim stupnjevima obrazovanja, u službi poučavanja kompetencija, uvodi se pojam „obrazovnih tema“ - nekoliko predmetnih nastavnika odabranu temu zajednički obrađuju kroz par nastavnih sati, postavljajući pred učenike probleme koje je neophodno na različite načine rješavati.

Učenici s teškoćama u razvoju imaju nekoliko stupnjeva podrške u nastavi, a svaki učenik ima asistenta. Učenicima je na raspolaganju više stručnih suradnika i tzv. specijalnih učitelja. Za svakoga „neuspješnog“ učenika izrađuje se program podrške i prati njegova uspješnost i provođenje. Na taj su način postigli da u Finskoj vrlo mali postotak učenika napušta školovanje. Cilj finskog obrazovnog sustava je svakom učeniku omogućiti da iskusi uspjeh!

I roditelji i učenici vjeruju školskim djelatnicima i neprestano dobivaju povratne informacije o njihovom uspjehu.

Učitelji sami sastavljaju svoje testove koji su razlikuju prema sposobnostima učenika. Jedino je matura standardizirani test koji propisuje država.

Država posebno financira školu za školovanje učenika s teškoćama u razvoju, emigrante i socijalno ugrožene, što im u znatnoj mjeri olakšava rad, ali i stvara obvezu.

Finski ravnatelji imaju veliku i složenu zadaću organiziranja takve nastave, uvođenja brojnih projekata i inovacija… Ali i u tom poslu nisu sami – svaka škola uz ravnatelja ima barem dvoje ili troje pomoćnika te nekoliko timova učitelja koji su odgovorni za svoj djelokrug rada (timovi po predmetima, ICT tim, tim za održivi razvoj, za internacionalizaciju…).

U Estoniji, koja posljednjih nekoliko godina postiže još bolje rezultate u PISA testovima, dočekala nas je drugačija situacija. Iako i njihova vlada daje obrazovanju sve veću podršku, a učitelji puno uče od finskih susjeda, financijska situacija u zemlji pa tako i u školama nije baš sjajna. Mladi se sve teže odlučuju za zvanje učitelja jer su plaće jedne od najmanjih u Europi. Nastava je uglavnom frontalna, ali se također sve više koriste metakognitivne strategije, e-učenje i tehnologija. Nastoje se omogućiti jednaki uvjeti svakom učeniku u zemlji. Iako je kod njih i dalje učitelj u centru obrazovnog procesa, vrlo je blizak učenicima i pomaže im u radu. U razredima je uglavnom malo učenika pa se učitelji stignu njima dodatno baviti. Relativno slabe životne uvjete nadoknađuje škola.

Što je razlog njihovog uspjeha?

Na prvom mjestu roditelji su izuzetno zainteresirani za uspjeh svoje djece tako da 95% učenika nastavlja školovanje. Većina učenika ima pozitivan stav prema školi i jako su disciplinirani. Za upis u gimnazije organizirani su vrlo strogi prijamni ispiti tako da i ta selekcija doprinosi uspjehu na PISA testovima. U srednjoj školi učenici uče tri strana jezika i imaju do 18 predmeta. Zadivljujuća je njihova upornost i ogromna motivacija za rad.

Povratkom u Hrvatsku prvo si postavite pitanje – što je od svega što sam vidjela primjenjivo kod nas?

Odgovor ćemo moći dati onoga trenutka kada našem društvu obrazovanje postane stvarni prioritet, kada izdvajanja za školstvo ne budu tako minimalna kao sada, a učitelji i nastavnici dobiju status kakav zaslužuju!